## Odluka Ustavnog suda Republike Hrvatske broj:U-IIIA-4520/2005 od 22. ožujka 2007.

### NN 38/2007 (13.4.2007.), Odluka Ustavnog suda Republike Hrvatske broj:U-IIIA-4520/2005 od 22. ožujka 2007.

# USTAVNI SUD REPUBLIKE HRVATSKE

**1326**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Ivan Mrkonjić, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnijela E. U. iz K., koju zastupa
odvjetnica P. K.-K. iz J., na sjednici održanoj 22. ožujka 2007. godine,
jednoglasno je donio

## ODLUKU

I. Ustavna tužba se usvaja.
II. Županijski sud u Karlovcu dužan je donijeti odluku u pred­metu koji se vodi
pred tim sudom pod brojem: Gž-64/07 u najkraćem mogućem roku, ali ne duljem od
šest (6) mjeseci, računajući od prvog idućeg dana nakon objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe E. U. iz K., V. C. bb, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst), u iznosu od
11.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 15. studenoga 2005. podnijela ustavnu
tužbu smatrajući da joj je nerazumno dugim trajanjem parničnog postupka, koji se
vodi pred Općinskim sudom u Karlovcu pod brojem: P-1576/00, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Karlovcu te uvida u presliku spisa Općinskog suda u Karlovcu broj: P-1576/00,
utvrdio sljedeće činjenice koje su pravno relevantne za odlučivanje o povredi
ustav­nog prava podnositeljice, zajamčenog člankom 29. stavkom 1. Ustava
Republike Hrvatske.
Podnositeljica je 21. studenoga 2000. godine podnijela tužbu Općinskom sudu u
Karlovcu protiv tuženice Republike Hrvatske radi naknade štete na ugostiteljskoj
radnji do koje je došlo tijekom ratnih događaja na tom području.
Nakon toga prvostupanjski sud je donio rješenje o prekidu postupka s danom 7.
prosincem 2001. godine. Odlučeno je da će se postupak nastaviti nakon donošenja
posebnog zakona kojim će se utvrditi odgovornost za štetu uzrokovanu od
pripadnika hrvatskih oružanih i redarstvenih snaga tijekom Domovinskog rata.
Protiv tog rješenja podnositeljica je izjavila žalbu 24. prosinca 2001. godine,
te je spis 22. veljače 2002. godine dostavljen Županijskom sudu u Karlovcu.
Županijski sud je dopisom od 21. siječnja 2004. godine broj: Gž-354/02-2 vratio
spis prvostupanjskom sudu na nastavak postup­ka jer je u međuvremenu donesen
Zakon o odgovornosti Republike Hrvatske za štetu uzrokovanu od pripadnika
Hrvatskih oružanih i redarstvenih snaga tijekom Domovinskog rata (»Narodne
novine«, broj 112/99.).
Prvostupanjski sud je 1. ožujka 2004. godine donio rješenje da se prekinuti
postupak nastavlja.
Nakon toga podnositeljica je 29. rujna 2004. podneskom zamolila sud da nastavi
postupak. Rasprava je održana 7. prosinca 2004. godine, na kojoj je riješeno da
će se zatražiti podaci od Centra za obavješćivanje.
Dana 6. prosinca 2004. godine tuženica je dala odgovor na tuž­bu.
Dana 13. siječnja 2005. Ministarstvo obrane je dostavilo dio traženih podataka.
Na raspravi održanoj 24. siječnja 2005. riješeno je da će se od Ministarstva
obrane zatražiti dodatni podaci, te je dopisom od 25. siječnja 2005. godine sud
zatražio te podatke.
Dostava podataka je požurena dopisom od 1. lipnja 2005. godine, a Ministarstvo
obrane je dostavilo obavijesti 16. lipnja 2005. godine.
Nakon toga održana je rasprava 10. travnja 2006. i 4. svibnja 2006., a na
ročištu 11. svibnja 2006. godine donesena je presuda.
Povodom žalbe podnositeljice spis se od 2. siječnja 2007. godine nalazi na
Županijskom sudu u Karlovcu i vodi se pod brojem: Gž-64/07, te do sada nije
donesena odluka povodom žalbe.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Repub­like Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositeljica je podnijela 21. studenoga 2000. tužbu Općinskom sudu u Karlovcu
protiv Republike Hrvatske radi naknade štete. Ustavna tužba podnesena je 15.
studenoga 2005. godine, a do tog dana sudski postupak nije pravomoćno okončan pa
Ustavni sud utvrđuje da je do dana podnošenja ustavne tužbe postupak u ovom
predmetu trajao ukupno četiri (4) godine, jedanaest (11) mjeseci i dvadeset
četiri (24) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u razmatranom razdoblju cijelo vrijeme vodio
pred Općinskim sudom u Karlovcu, te je postupak bio u prekidu do 1. ožujka 2004.
godine. U nastavku su održane četiri rasprave, te je o tužbenom zahtjevu
odlučeno presudom od 11. svibnja 2006. godine. Od 2. siječnja 2007. godine spis
je na odlučivanju povodom žalbe na drugostupanjskom sudu.

4.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Podnositeljica ustavne tužbe, kao tužiteljica u sudskom
postupku, prema
utvrđenju Ustavnog suda nije pridonijela duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda ne radi se o složenom sudskom postupku.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od pet godina.
Imajući u vidu ukupno trajanje postupka te dijelom neučinkovito postupanje
prvostupanjskog suda, Ustavni sud nalazi da je povrijeđeno pravo podnositeljice
na suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje imajući u vidu sve okolnosti svakog
pojedinog slučaja, uz istodobno uvažavanje ukupnih gospodarskih i socijalnih
prilika u Republici Hrvatskoj.
7. Odluka o objavi (točka V. izreke) temelji se na odredbi članka 29. stavka 1.
Ustavnog zakona.
8. Predsjednik Županijskog suda u Karlovcu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-4520/2005
Zagreb, 22. ožujka 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 38/2007-1326
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)